钦定古今图书集成/理学汇编/学行典/第243卷 > 刘瓒
## 钦定古今图书集成/理学汇编/学行典/第243卷 > 刘瓒

按《济南府志》：“刘瓒，霑化人。通《春秋》，授淮安训导。嘉靖
丁亥，山阳饥，委董赈，有羡金，即还官。大中丞嘉其贤，
擢崇明教谕。所得俸，分给族党。比归，贫如诸生时。既
老，自置一棺，有不能殡者，辄割与之。族有瞽者贫，谒
瓒。瓒视其家止瓶储豆三升，即分半给之，曰：‘吾与汝
俱贫，吾目独胜汝’。”

===宋邦强===按《济南府志》：“宋邦强，泰安人。性孝谨，出橐金为伯兄
置产，以怡亲心。嘉靖壬子，岁大饥，捐粟百馀斛赈之。
里闬有负债者，悉焚其券。姑有子，知其不克家，以三
百金托强为养老计。强疾笃，召姑还其金，里中称仁
人君子云。”